РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

08 Број: 06-2/346-12

20. децембар 2012. године

Б е о г р а д

**З А П И С Н И К**

**16. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ,**

**ОДРЖАНЕ 20. ДЕЦЕМБРА 2012. ГОДИНЕ**

Седница је почела у 13,00 часова.

Седници је председавао Петар Петровић, председник Одбора.

Седници су присуствовали чланови Одбора: Светислава Булајић, Ласло Варга, Маја Гојковић, Неђо Јовановић, Ненад Констатиновић, Мирна Косановић, Павле Марков, Катарина Ракић, Иван Јоковић, Вучета Тошковић и Владимир Цвијан.

Седници су присуствовали заменици чланова: Дејан Рајчић (заменик члана Срђана Спасојевића), Срђан Миковић (заменик члана Бориса Ранковића), Биљана Пантић (заменик члана Катарине Ракић) и Душан Обрадовић (заменик члана).

Седници нису присуствовали чланови Одбора: Милан Марковић, Милица Радовић, нити њихови заменици.

Седници је присуствовала и народни посланик Јудита Поповић.

Седници су присуствовали др Данило Николић, државни секретар Министарства правде и државне управе, Јован Ћосић, шеф Одсека за нормативне послове и међународну сарадњу у Министарству правде и државне управе и Златко Петровић, виши саветник у Министарству правде и државне управе.

 На предлог председника Одбора једногласно је усвојен следећи:

Д н е в н и р е д :

 1. Разматрање Предлога закона о изменама и допунама Кривичног законика, који је поднела Влада (број 713-4108/12 од 7. децембра 2012. године), у појединостима;

 2. Разматрање Предлога закона о изменама Законика о кривичном поступку, који је поднела Влада (број 713-4109/12 од 7. децембра 2012. године), у појединостима;

 3. Разно.

**Прва тачка дневног рада: Разматрање Предлога закона о изменама и допунама Кривичног законика у појединостима.**

Уводне напомене дао је Петар Петровић, председник Одбора.

У дискусији поводом Предлога закона о изменама и допунама Кривичног законика су учествовали народни посланици Срђан Миковић, Неђо Јовановић, Ненад Констатиновић, Вучета Тошковић,Владимир Цвијан, Маја Гојковић, Павле Марков и Дејан Рајчић.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу поднео је

И З В Е Ш Т А Ј

I

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама и допунама Кривичног законика.

 Одбор је одлучио да предложи Народној скупштини да **прихвати** следеће амандмане:

- на члан 4, који је поднео народни посланик Неђо Јовановић;

- на члан 16, који су заједно поднели народни посланици Ласло Варга, Балинт Пастор, Елвира Ковач, Арпад Фремонд и Золтан Пек;

- на члан 16, који је поднео народни посланик Јожеф Шандор;

- на члан 18, који су у истоветном тексту поднели заједно народни посланици Ласло Варга, Балинт Пастор, Елвира Ковач, Арпад Фремонд и Золтан Пек и заједно народни посланици Александра Јерков, Бојан Костреш, Карољ Чизик, Олена Папуга и Ђорђе Стојшић;

- на члан 18, који су заједно поднели народни посланици Јожеф Шандор, Ана Новковић, Рајко Стевановић, Ненад Китановић и Саша Миленић; и

- на члан 32, који је поднео народни посланик Неђо Јовановић.

 Одбор је одлучио да предложи Народној скупштини да **одбије** следеће амандмане:

- на члан 2, који је поднела народни посланик Олгица Батић;

- на члан 3, који је поднео народни посланик Неђо Јовановић;

- на члан 4, који је поднео народни посланик Љубан Панић;

- на члан 4, који је поднела народни посланик Олгица Батић;

- на члан 5, који је поднела народни посланик Олгица Батић;

- на члан 6, који је поднео народни посланик Љубан Панић;

- на члан 6, који је поднела народни посланик Олгица Батић;

- на члан 6, који је поднео народни посланик Срђан Шајн;

- на члан 6, који је поднела народни посланик Весна Јовицки;

- на члан 7, који су у истоветном тексту поднели народни посланик Љубан Панић, заједно народни посланици Милица Радовић, Дејан Михајлов, Мирослав Петковић и Јован Палалић, и заједно народни посланици Гордана Чомић, Слободан Хомен и Срђан Миливојевић;

- на члан 7, који је поднела народни посланик Олгица Батић;

- на члан 8, који је поднела народни посланик Олгица Батић;

- на члан 8, који је поднео народни посланик Дејан Михајлов;

- на члан 10, који је поднела народни посланик Олгица Батић;

- на члан 12, који је поднела народни посланик Јудита Поповић;

- на члан 12, који је поднела народни посланик Олгица Батић;

- на члан 12, који су заједно поднели народни посланици Милица Радовић, Милош Алигрудић, Дејан Михајлов, Мирослав Петковић и Јован Палалић;

- на члан 13, који су у истоветном тексту поднели заједно народни посланици Милица Радовић, Дејан Михајлов, Мирослав Петковић и Јован Палалић, заједно народни посланици Весна Марјановић и Љубан Панић и народни посланик Јудита Поповић;

- на члан 13, који су заједно поднели народни посланици Снежана Стојановић Плавшић и Весна Ковач;

- на члан 13, који су заједно поднели народни посланици Гордана Чомић, Слободан Хомен и Срђан Миливојевић;

- на члан 14, који су у истоветном тексту поднели народни посланик Срђан Миковић и заједно народни посланици Милица Радовић, Дејан Михајлов, Мирослав Петковић и Јован Палалић;

- на члан 14, који су заједно поднели народни посланици Снежана Стојановић Плавшић и Весна Ковач;

- на члан 15, који су заједно поднели народни посланици Снежана Стојановић Плавшић, Јелена Травар Миљевић и Весна Ковач;

- на члан 17, који је поднела народни посланик Олгица Батић;

- на члан 17, који је поднео народни посланик Неђо Јовановић;

- на члан 21, који је поднела народни посланик Олгица Батић;

- на члан 21, који су заједно поднели народни посланици Милица Радовић, Дејан Михајлов, Мирослав Петковић и Јован Палалић;

- на члан 21, који је поднела народни посланик Јудита Поповић;

- на члан 22, који је поднела народни посланик Олгица Батић;

- на члан 22, који је поднео народни посланик Љубан Панић;

- на члан 29, који су у истоветном тексту поднели народни посланик Љубан Панић и заједно народни посланици Милица Радовић, Милош Алигрудић, Дејан Михајлов, Мирослав Петковић и Јован Палалић;

- на члан 30, који су заједно поднели народни посланици Милица Радовић, Дејан Михајлов, Мирослав Петковић и Јован Палалић;

- на члан 32, који су заједно поднели народни посланици Гордана Чомић, Слободан Хомен и Срђан Миливојевић;

- на члан 32, који су заједно поднели народни посланици Снежана Стојановић Плавшић и Весна Ковач;

- на члан 32, који је поднела народни посланик Стефана Миладиновић;

- на члан 33, који је поднео народни посланик Срђан Шајн;

- на члан 35, који су заједно поднели народни посланици Ненад Милић, Јудита Поповић, Бојан Ђурић и Наташа Мићић;

- на члан 37, који су заједно поднели народни посланици Снежана Стојановић Плавшић и Владимир Илић;

- на члан 37, који је поднела народни посланик Олгица Батић;

- на члан 38, који је поднела народни посланик Стефана Миладиновић;

- на члан 38, који је поднео народни посланик Љубан Панић;

- на члан 40, који је поднела народни посланик Олгица Батић;

- на члан 42, који су заједно поднели народни посланици Милица Радовић, Милош Алигрудић, Дејан Михајлов, Мирослав Петковић и Јован Палалић;

- на члан 44, који су заједно поднели народни посланици Милица Радовић, Милош Алигрудић, Дејан Михајлов, Мирослав Петковић и Јован Палалић.

II

 Одбор је, у складу са чланом 157. став 6. Пословника Народне скупштине (Пречишћени текст), поднео следеће андмане на Предлог закона:

АМАНДМАН I

Члан 13. мења се и гласи:

„Члан 13.

Члан 138. мења се и гласи:

„Члан 138.

(1) Ко угрози сигурност неког лица претњом да ће напасти на живот или тело тог лица или њему блиског лица,

казниће се новчаном казном или затвором до једне године.

(2) Ко дело из става 1. овог члана учини према више лица или ако је дело изазвало узнемиреност грађана или друге тешке последице,

казниће се затвором од три месеца до три године.

(3) Ко дело из става 1. овог члана учини према председнику Републике, народном посланику, председнику Владе, члановима Владе, судији Уставног суда, судији, јавном тужиоцу и заменику јавног тужиоца, адвокату, полицијском службенику и лицу које обавља послове од јавног значаја у области информисања у вези са пословима које обавља,

казниће се затвором од шест месеци до пет година.”.

О б р а з л о ж е њ е

 Предложеним амандманом мења се постојећи члан 138. Кривичног законика. У току расправе у начелу о Предлогу закона већина народних посланика који су учествовали у рсправи била је мишљења да је у члану 138. Кривичног законика, чије је брисање предложено чланом 13. Предлога закона, потребно задржати постојећи став 3. Наведени став предвиђа квалификовани облик кривичног дела угрожавања сигурности када се ради о највишим државним функционерима и лицима која обављају послове од јавног значаја у области информисања. Такође је оцењено да је потребно допунити исти став на тај начин што се, поред заштите других лица, предлаже појачана кривичноправна заштита и адвоката и полицијских службеника, имајући у виду повећани степен угрожености ових лица у последње време. Исто тако, амандманом се предлаже и измена постојећих казни у члану 138. Кривичног законика, јер је оцењено да је неопходно изменити и ове одредбе на тај начин што се предлажу примереније казне у односу на оне које су сада прописане у важећем тексту Кривичног законика.

АМАНДМАН II

У члану 32. став 1. замењује се са два нова става који гласе:

 „У члану 348. став 3. речи: „од једне до осам” замењују се речима: „од две до десет”.

 У ставу 4. реч „дванаест” замењује се речју: „десет”.”

 Досадашњи ст. 2. и 3. постају ст. 3. и 4.

 О б р а з л о ж е њ е

Амандман се подноси ради уједначавања казне прописане за ст. 3. и 4. члана 348. Кривичног законика имајући у виду тежину квалификованих облика кривичног дела недозвољена производња, држање, ношење и промет оружја и експлозивних материја прописаних наведеним ставовима.

АМАНДМАН III

У члану 45. после речи: „Службеном гласнику Републике Србије” додају се запета и речи: „изузев чл. 21. и 35. који ступају на снагу 15. априла 2013. године”.

О б р а з л о ж е њ е

Предложеним амандманом врши се одлагање ступања на снагу одредаба Предлога закона којима се прописују измене у члану 234. Кривичног законика (ново кривично дело злоупотребе положаја одговорног лица) и члану 359. Кривичног законика (кривично дело злоупотребе службеног положаја). Наведено одлагање се предлаже на захтев правосудних органа, будући да је у току већи број поступака за постојеће кривично дело злоупотребе службеног положаја, па је неопходно извршити одговарајућу преквалификацију кривичног дела у тим поступцима, а у складу са изменама садржаним у Предлогу закона.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Разматрање Предлога закона о изменама Законика о** **кривичном поступку.**

Уводне напомене је дао Петар Петровић, председник Одбора.

 Поводом ове тачке дневног реда говорили су Срђан Миковић и Данило Николић.

 На основу члана 156. став 3. Пословника Народне скупштине (Пречишћени текст), Одбор за правосуђе, државну управу и локалну самоуправу поднео је

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама Законика о кривичном поступку.

 Одбор је одлучио да предложи Народној скупштини да **одбије** следеће амандмане:

- на члан 1, који је поднео народни посланик Срђан Миковић;

- на члан 2, који је поднео народни посланик Срђан Миковић;

- амандман којим се после члана 2. додаје нови члан 2а, који је поднела народни посланик Олгица Батић;

- на члан 3, који је поднела народни посланик Олгица Батић.

 За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда:Разно**

Поводом ове тачке дневног реда није било питања ни предлога.

Први део седнице је завршен у часова у 14,45.

У наставку седнице, са почетком од 15.30 часова, утврђен је амандман на члан 13. Предлога закона о изменама и допунама Кривичног законика.

Седница је завршена у 15,40 часова.

Тонски запис са седнице Одбора саставни је део записника.

 СЕКРЕТАР ПРЕДСЕДНИК

 Љиљана Милетић Живковић Петар Петровић